Pe Monica Mocanu, profesoară de matematică în Buzău, am cunoscut-o la început de noiembrie 2018. Era venită în București la o conferință. Și se pregătea încă de atunci pentru lansarea unei aplicații mobile la a cărei dezvoltare lucra de câteva luni (din primăvară).

Dar cum socoteala de acasă nu se potrivește mereu cu cea din târg, lansarea a mai întârziat alte câteva luni pentru ca totul să fie pus la punct.

De sâmbătă, 9 martie, aplicația Teleskop poate să fie descărcată și folosită de orice profesor din țară. Toată luna martie este rezervată pentru feedback – adică pentru strângerea părerilor utilizatorilor despre aplicație (cât de folositoare e, ce poate fi îmbunătățit, care sunt neajunsurile în obținerea și interpretarea rezultatelor generate).

Monicăi Mocanu i-a venit ideea dezvoltării unui instrument digital dedicat după o evaluare pe care a făcut-o la clasă. Și-a întrebat atunci elevii cum văd sistemul de notare, dacă e obiectiv. A existat un elev care a scris, fără menajamente, că nu e.

Răspunsul a necăjit-o pe profesoara de matematică – dar cel mai tare a întristat-o faptul că a identificat elevul nemulțumit. L-a recunoscut după scris.

Monica Mocanu le garantase copiilor că evaluarea e anonimă, tocmai pentru a putea primi răspunsuri sincere din partea lor. Dar dacă recunoști persoana care a răspuns, în mod evident nu mai e nimic anonim în cadrul procesului. Așa s-a gândit profesoara din Buzău la necesitatea aplicației.

Acesta ar fi cel mai scurt rezumat al dezvoltării Teleskop.

Există însă și o relatare mai lungă, care spune câteva lucruri importante despre sistemul nostru de educație, despre temerile celor care activează în cadrul său, despre deschiderea școlii românești la nou și despre necesitatea de a ieși din zona de confort.

Cum? Prin transformarea elevilor în parteneri ai cadrelor didactice, nu în supuși invitați să vorbească doar când trebuie recitată lecția.

Relatarea aceasta mai lungă este și despre profesoara din Buzău care vrea să le demonstreze colegilor săi că școala nu poate fi mai bună dacă ignoră sistematic punctele de vedere ale elevilor.